**Udbudsbetingelser**

**i forbindelse med**

**Annoncering**

**Af**

**FIREWALL DATACENTER LØSNING**

**Til**

**Hillerød Kommune (Herefter benævnt Ordregiver)**

1. **Indledning**

Ordregiver ønsker at udskifte en del af Ordregivers eksisterende Firewall løsning med en Datacenter Firewall Løsning.

Ordregiver har i dag en Firewall løsning, der består af en redundant perimeter Firewall løsning. Denne løsning er baseret på en Cisco ASA platform.

Derudover anvender Ordregiver en anden redundant Firewall løsning, som er en Palo Alto Networks løsning, der er baseret på en PA2050 platform, og en Palo Alto Networks løsning til opsamling af Firewall Data (Panorama).

Ordregivers Palo Alto Networks løsningen har været i drift siden 2010, og benyttes hovedsagligt til applikations og bruger styring, samt udvidet sikkerhed i form af IPS funktionalitet. Denne løsning er implementeret af Ordregivers egne ansatte.

1. **Udbudsform**

Annoncering af udbuddet gennemføres i henhold til lovbekendtgørelse nr. 1410 af 07/12/2007 med senere ændringer (Tilbudsloven) Afsnit II Vare- og tjenesteydelser.

1. **Udbuddets omfang**

Nærværende udbud omfatter levering af en Datacenter Firewall løsning.

Tilbudsgiver skal alene tilbyde en løsning, der omfatter en udskiftning af den del af Ordregivers redundante Firewall løsning jf. bilag 6, som er baseret på en Palo Alto Networks løsning. Løsningen skal efter udskiftningen udgøre en egentlig Datacenter Firewall løsning, der lever op til de af Ordregiver beskrevne krav i kravspecifikationen.

Udbuddet omfatter således ikke en udskiftning af Ordregivers redundante perimeter Firewall løsning, som er baseret på en Cisco ASA platform.

1. **Udbudsmaterialets dokumenter**

Udbudsmaterialet består af følgende dokumenter:

* Udbudsbetingelser
* Skema til Tro- og loveerklæring (bilag 1)
* Skema til Referenceliste (bilag 2)
* Skema til Nøgletalsformular (bilag 3)
* Kontraktgrundlag(bilag 4)
* Kravspecifikation med tilhørende svarskema (bilag 5)
* Teknisk Diagram over Ordregivers eksisterende redundante perimeter Firewall løsning (Bilag 6)
* Generel præsentation af tilbudsgivers virksomhed (bilag 7)

Bilag og skemaer skal udfyldes i overensstemmelse med teksten, og vil udgøre en del af tilbuddet. Skemaer er dog alene eksempler, som skal anvendes af tilbudsgiver ved besvarelsen.

Tilbudsgiver er ansvarlig for at sikre, at dokumenterne er udfyldt korrekt, idet manglende besvarelse vil kunne medføre, at tilbuddet er ukonditionsmæssigt og dermed ikke vil indgå i den endelige tilbudsvurdering.

**4.1. Kontraktgrundlag**

En del af udbudsmaterialet er udkast til et kontraktgrundlag med bilag jf. bilag 4, som vil blive anvendt ved indgåelse af aftale med den vindende tilbudsgiver.

I kontraktgrundlaget er anført de aftalemæssige vilkår, som gælder for udførelsen af kontrakten, herunder bl.a. betaling, tidsfrister, misligholdelse og ansvar. Når kontrakten skal indgås, vil den blive suppleret med konkrete oplysninger, herunder tilbudspriser.

Udkastet til kontraktgrundlaget udgør et grundlæggende element. Der kan ikke tages forbehold for kontrakten, hvorfor tilbudsgiver skal tage højde for kontraktens vilkår i forbindelse med sin tilbudsafgivning.

Kontrakten træder i kraft ved underskrift og udløber 4 år efter godkendt overtagelsesprøve.

1. **Ordegivers forhold**

Hillerød kommune har status som ordregiver i udbuddet.

1. **Tilbudsgivers forhold**

Tilbudsgiver skal klart og entydigt i tilbuddet angive hvilken juridisk person, der er tilbudsgiver og dermed ansvarlig over for Ordregiver. Personen, der underskriver og afgiver tilbud ifølge udbudsmaterialet skal have fuldmagt og kompetence til at forestå dette.

Hvis tilbuddet afgives af et konsortium omfattende flere ansvarlige tilbudsgivere, skal de i konsortiet deltagende juridiske personer hver især angives klart og entydigt, og der skal derudover angives en fælles befuldmægtiget, som Ordregiver med bindende virkning for konsortiet kan indgå kontrakt med. Deltagere i konsortiet hæfter solidarisk for tilbuddet og eventuel kontrakt.

Såfremt tilbudsgiver agter at anvende underleverandører til udførelsen af den udbudte ydelse, ønskes navne på den eller disse juridiske personer angivet klart og entydig i tilbuddet. Anvendelse af underleverandører kan ikke fritage eller begrænse tilbudsgivers fulde ansvar under en eventuel kontrakt.

1. **Kontakt indtil tilbudsafgivelse**

Udbuddet gennemføres via udbud.dk.

Udbudsmaterialet og samtlige efterfølgende supplerende oplysninger, herunder eventuelle rettelsesblade, vil være tilgængelige på udbud.dk.

Tilbudsgiver opfordres til at søge eventuelle uklarheder og usikkerheder i udbudsmaterialet afklaret ved at stille spørgsmål til udbudsmaterialet. Spørgsmål skal stilles til Claus Jensen mail: cj@hillerod.dk. Svar fra Ordregiver kan ses på udbud.dk efter, at Ordregiver har publiceret svar.

Alle spørgsmål, der fremsendes senest 10 dage før tilbudsfristens udløb, kan påregnes besvaret. Spørgsmål, der fremsendes efter denne frist, vil blive besvaret, såfremt det er muligt at besvare dem senest 6 dage inden tilbudsfristens udløb.

Såfremt tilbudsgiver bliver opmærksom på fejl eller mere betydende uhensigtsmæssigheder ved udbudsmaterialet, bedes tilbudsgiver straks gøre opmærksom herpå, således at der er mulighed for hurtigst muligt at afhjælpe forholdet gennem offentliggørelse af rettelsesblad.

Opfordringen omfatter også eventuelle uhensigtsmæssigt formulerede krav til ydelse eller kontrakt. Dette gælder navnlig uhensigtsmæssigheder af betydning for tilbudsgiverne generelt, der tilmed er udtryk for fravigelse fra det sædvanlige på markedet. Opfordringen skal dog ikke opfattes som invitation til generel dialog om hensigtsmæssigheden af udbudsmaterialets krav.

Tilbuddet og alle dokumenter i tilbuddet skal sendes digitalt til Ordregiver mail: [digit@hillerod.dk](mailto:digit@hillerod.dk) att.: Claus Jensen inden tidsfristen udløber.

1. **Tilbudsgivers egnethed/Udvælgelseskriterier**

Ordregiver vil på baggrund af den nedenstående dokumentation foretage en egnethedsbedømmelse af hver enkelt tilbudsgiver, og såfremt den efterspurgte dokumentation mangler eller tilbudsgiver vurderes ikke at være egnet, er Ordregiver forpligtet til at se bort fra tilbuddet.

**8.1. Personlige forhold**

Tilbuddet skal indeholde følgende dokumenter, som dokumentation for tilbudsgivers personlige forhold:

* Generel præsentation af tilbudsgivers virksomhed, jf. bilag7
* Underskrevet tro- og loveerklæring om, at tilbudsgiver ikke har:

a) deltaget i en kriminel organisation som defineret i artikel 2, stk. 1, i Rådets fælles aktion 98/773/RIA

b) udøvet bestikkelse som defineret i henholdsvis artikel 3 i Rådets retsakt af 26. maj 1997 og artikel 3, stk. 1, i Rådets fælles aktion 98/742/RIA

c) udøvet svig som omhandlet i artikel 1 i konventionen om beskyttelse af De Europæiske Fællesskabers finansielle interesser

d) udøvet hvidvaskning af penge som defineret i artikel 1 i Rådets direktiv 91/308/EØF af 10. juni 1991 om forebyggende foranstaltninger mod anvendelse af det finansielle system til hvidvaskning af penge.

* Underskrevet tro- og loveerklæring om, at tilbudsgiver ikke har forfalden gæld til det offentlige, der overstiger kr. 100.000, jf. bilag 2

**8.2. Økonomisk og finansiel kapacitet**

Tilbuddet skal indeholde følgende dokumentation for tilbudsgivers økonomiske og finansielle egnethed:

* Tilbudsgivers samlede omsætning de seneste 3 disponible regnskabsår jf. bilag 3.
* Tilbudsgivers resultat efter skat de 3 seneste regnskabsår jf. bilag 3.
* Tilbudsgivers soliditetsgrad for de seneste 3 regnskabsår jf. bilag 3.
* Tilbudsgivers angivelse af hvorvidt det seneste regnskab indeholder forbehold fra ekstern revisor for virksomhedens fortsatte drift eller forhold for regnskabsaflæggelse, der strider mod gældende danske regnskabsregler el. lign.
* Tilbudsgivers revisors eller juridiske enheds regnskabsansvarlige påtegning som dokumentation for nøgletallenes korrekthed jf. bilag 3
* Nystartede virksomheder skal alene fremsende dokumentation jf. bilag 3 for ovennævnte forhold for virksomhedens tilgængelige regnskabsår.
* Det er et mindstekrav at virksomheden kan dokumentere at virksomheden ved sidste regnskabsaflæggelse har haft en positiv soliditetsgrad
* Det er et mindstekrav at virksomheden ved sidste regnskabsaflæggelse har haft et positivt resultat efter skat.
* Det er et mindstekrav at virksomhedens seneste regnskab ikke har noget revisionsforbehold for andet end formelle forhold.
* Det er et mindstekrav at Leverandøren kan dokumentere, at Leverandøren har en forsikringspolice, der omfatter en forsikringsmæssig dækning af sit produkt-, person- og erhvervsansvar i et af Finanstilsynet anerkendt forsikringsselskab, der dækker tingsskade på minimum kr. 5 mio. kr. og dækker personskade på minimum kr. 10 mio. kr. pr. år.

**8.3. Teknisk kapacitet**

Tilbuddet skal indeholde følgende dokumentation for tilbudsgivers tekniske egnethed:

* Referenceliste med oplysninger om tilsvarende leverancer som den udbudte jf. punkt 3, indenfor de sidste tre 3 år. Oplysninger gives ved udfyldelse af bilag 2.
* En medarbejder kompetencebeskrivelse i forhold til tilsvarende leverancer som den udbudte jf. punkt 3. Oplysninger gives ved udfyldelse af bilag 2

**8.4. Henvisning til andres ressourcer samt konsortier**

Vedrørende henvisning til andres ressourcer

En tilbudsgiver kan basere sig på den økonomiske/finansielle/tekniske formåen hos en anden/andre virksomhed(er), som agtes benyttet i forbindelse med den konkrete opgave. Dette gælder uanset den juridiske karakter af forbindelsen mellem virksomhederne. I så fald skal virksomheden udover ovennævnte for egen kapacitet og personlige forhold godtgøre over for Ordregiveren, at virksomheden virkelig råder over de nødvendige ressourcer, fx ved at fremlægge erklæring for de nævnte virksomheders forpligtelser i denne henseende. Udover erklæring skal en anden/andre virksomhed(er) udfylde samtlige dokumenter, jf, pkt. 8.1.-8.3. særskilt for hver enkelt anden virksomhed. Dokumenterne skal vedlægges tilbuddet.

Vedrørende konsortier

Hvis tilbudsgiver er en sammenslutning af virksomheder (konsortium), skal der vedlægges det efterspurgte materiale vedrørende samtlige konsortiedeltagere med henblik på at dokumentere, at konsortiet som helhed er økonomisk egnet til at opfylde rammeaftalen. Dette kan efter omstændighederne ske på baggrund af oplysninger om blot én af konsortiedeltagernes økonomiske egnethed.

1. **Krav til tilbud**
   1. Formkrav

Tilbud samt al kommunikation i udbuds- og aftaleperioden skal være på dansk. Dog kan bilagsmateriale af generel karakter tillige være på svensk, norsk, tysk eller engelsk.

De uploadede dokumenter skal kunne læses i Microsoft Office 2003/Acrobat Reader 9.0, der kører på styresystemet Windows XP.

* 1. Modtagne tilbud

Tilbud kan kun afsendes digitalt, og skal - for at være afgivet rettidigt - være modtaget **senest den 29. september 2014 kl. 12.00.**

Tilbud modtaget efter dette tidspunkt, og tilbud modtaget på andre måder end Digitalt, vil ikke være at betragte som rettidigt indkommet, og tilbuddet vil derfor blive afvist som ukonditionsmæssigt.

Tilbuddet skal opfylde samtlige krav i det samlede udbudsmateriale, dvs. alle forhold og krav i udbudsmaterialet skal være indregnet i tilbuddet.

Der er ikke adgang til at overvære åbningen af tilbuddene.

* 1. Vedståelse

Tilbudsgiver er forpligtet til at vedstå sit tilbud indtil endelig kontrakt er underskrevet dog maksimum 6 måneder at regne fra tilbudsfristens udløb.

* 1. Alternative bud

Der kan ikke afgives alternative tilbud.

* 1. Forbehold

Enhver tilsigtet eller utilsigtet uoverensstemmelse mellem udbudsmateriale og tilbud har karakter af forbehold, herunder uoverensstemmelser i form af manglende opfyldelse eller besvarelse af krav ifølge kravspecifikation eller rammeaftaleudkastet.

Ordregiver er berettiget til at afvise ethvert tilbud med forbehold til udbudsmaterialet, medmindre der er tale om et åbenbart bagatelagtigt forbehold.

Ordregiver er forpligtet til at afvise tilbud med forbehold overfor grundlæggende elementer i udbudsmaterialet eller andre forbehold, der ikke af Ordregiver kan prissættes med den fornødne sikkerhed eller er bagatelagtigt. En eventuel kapitalisering af forbehold indregnes i tilbudsgivers samlede tilbud før prissammenligning.

Mindstekrav anses altid for grundlæggende elementer, hvorfor tilbud med forbehold over for mindstekrav afvises som ukonditionsmæssige.

Tilbudsgiver opfordres til ikke at tage forbehold, da forbehold indebærer betydelig risiko for, at tilbuddet ikke vil blive taget i betragtning. Hvis tilbudsgiver alligevel vælger at tage forbehold, bedes tilbudsgiver udtrykkeligt angive forbeholdet i bilag 5 og redegøre for, hvorfor forbeholdet er taget.

Grundet konsekvenserne ved at tage forbehold opfordres tilbudsgiver til tidligst muligt at søge eventuelle uklarheder mv. opklaret i udbudsprocessen ved at stille spørgsmål.

1. **Tildeling**
   1. Tildelingskriteriet

Tildeling af kontrakt vil ske på grundlag af ”det økonomisk mest fordelagtige tilbud” baseret på følgende underkriterier med den for hvert underkriterium anførte procentsats:

|  |  |
| --- | --- |
| **Underkriterium** | **Vægtning i procent** |
| *Pris* | [40] *%* |
| *Kvalitet* | [40] *%* |
| *Service* | [20] % |

Ad. Pris

Tilbudspriserne vil indgå som en samlet tilbudssum, og blive vurderet på baggrund af de af tilbudsgiver angivne nettopriser.

Følgende delkriterier indgår i vurderingen af pris, og skal derfor angives klart og tydeligt i et ark for sig:

* Tilbudsgivers hardware pris.
* Tilbudsgivers software pris (inkl. licenser).
* Tilbudsgivers installationspris.
* Tilbudsgivers implementeringspris.
* Tilbudsgivers årlige supportpris.
* Tilbudsgivers årlige softwarevedligeholdelsespris.
* Tilbudsgivers årlige hardwarevedligeholdelsespris.
* Tilbudsgivers øvrige afledte priser og nettoomkostninger.
* Tilbudsgivers timepriser for ændringer

Det er et mindstekrav at priserne angives i danske kroner, ekskl. moms, men inkl. transport, told og øvrige afgifter, som måtte være gældende på tidspunktet for kontraktens underskrivelse.

Det er et mindstekrav, at den samlede pris for løsningen inkl. leverance af hardware, software installation, implementering, konsulenttimer, licenser, vedligehold og support gældende i en periode på 4 år fra godkendt overtagelsesprøve, maksimalt kan beløbe sig til 1.400.000,00 kr.

Ad. Kvalitet

Ved kvalitet forstås Brugervenlighed, Funktionalitet, Integration og systemadministration.

Følgende delkriterier indgår i vurderingen af kvalitet, og skal derfor beskrives klart og tydeligt i et ark for sig:

* Den tilbudte løsnings brugervenlighed.
* Den tilbudte løsnings funktionalitet.
* Den tilbudte løsnings integration og systemadministration.

Ad. Service

Ved service forstås hardware og softwarevedligehold, support, tidsplan og projektorganisation.

Følgende delkriterier indgår i vurderingen af service, og skal derfor beskrives klart og tydeligt i et ark for sig:

* Tilbudsgivers tilbudte hardware og softwarevedligeholdelse.
* Tilbudsgiver tilbudte support.
* Tilbudsgivers tilbudte tidsplan.
* Tilbudsgivers tilbudte projektorganisation.

1. **Øvrige forhold**

Tilbudsgivers omkostninger forbundet med at afgive tilbud er Ordregiver uvedkommende.

Tilbudsmaterialet med tilhørende bilag vil ikke blive returneret.

1. **Aflysning af udbuddet**

Indtil udbuddet er afsluttet med en indgåelse af en kontrakt, vil Ordregiver kunne aflyse udbuddet, hvis Ordregiver har saglige grunde hertil, herunder budgetmæssige ændringer og begrænsninger.

Ordregiver er under alle omstændigheder berettiget til at aflyse nærværende udbud, såfremt alle modtagne tilbud, hver især indeholder en kontraktøkonomi, der overstiger 1.400.000,00 kr. ekskl. moms.

1. **fortrolighed**

Tilbudsgiver skal være opmærksom på, at udbudsmaterialet, herunder indkomne tilbud, er omfattet af retsregler om adgang til aktindsigt.

Ordregiver vil så vidt muligt sikre fortroligheden af alle oplysninger i tilbudsgivers tilbud, som angår tilbudsgivers fortrolige forretningsmæssige forhold. Fortrolighedstilsagnet må dog i sagens natur vige i den udstrækning, hvor lovgivningen forpligter Ordregiver til at videregive oplysninger til tredjemand.

Tilbudsgiver skal være opmærksom på, at aktindsigt kan omfatte bl.a. den samlede pris, som tilbudsgiver byder ind med.

Ordregiver er dog til enhver tid berettiget til at anvende oplysninger i den udstrækning, hvor dette er til berettiget varetagelse af Ordregivers interesser under en rets- eller klagesag med tilknytning til udbuddet.

Ordregiver vil sikre, at eventuelle eksterne rådgivere og andre eksterne, der måtte udføre opgaver for Ordregiver under udbuddet, over for Ordregiver påtager sig at behandle oplysninger fortroligt.

Tilbudsgiver skal tilsvarende sikre fuld fortrolighed i forhold til tredjemand med hensyn til alle oplysninger, som tilbudsgiver modtager under udbudsforretningen, og som angår forhold, der ikke er offentligt tilgængelige.

Tilbudsgiver skal sikre, at eventuelle underleverandører ligeledes påtager sig at behandle oplysninger fortroligt.

1. **Foreløbig tidsplaN**

|  |  |
| --- | --- |
| **Aktivitet** | **Datoer** |
| Offentliggørelse | **1. september 2014** |
| Spørgsmålsfrist | **19. september 2014** |
| Tilbudsfrist | **29. september 2014** |
| Meddelelse om tildeling af kontrakt | **6. oktober 2014** |
| Frivillig stand still udløb | **16. oktober 2014** |
| Kontraktindgåelse | **17. oktober 2014** |
| Kontraktopstart | **20. oktober 2014** |

1. **Vejledende tjeklist**

Som en hjælp til tilbudsgiver, er der udarbejdet en ”vejledende tjekliste” over samtlige tilbudsdokumenter, som tilbudsgiver kan afkrydse efterhånden, som de krævede dokumenter samles.

|  |  |
| --- | --- |
| **Dokumenter** |  |
| Tro- og loveerklæring | Bilag 1 |
| Referenceliste | Bilag 2 |
| Nøgletalsformular | Bilag 3 |
| Kontraktgrundlag inkl. Bilag | Bilag 4 |
| Kravspecifikation med tilhørende svarskema | Bilag 5 |
| Teknisk diagram over Kundens eksisterende redundante Firewall løsning | Bilag 6 |
| Generel præsentation af tilbudsgivers virksomhed | Bilag 7 |